പ്രൊഫഷണല് കോഴ്സ് പ്രവേശനം: എന്ട്രന്സ് മാര്ക്ക് മാത്രം പരിഗണിക്കാനാവില്ലെന്ന് ഹൈക്കോടതി കൊച്ചി എഞ്ചിനീയറിങ് ഉള്പ്പെടെയുള്ള പ്രൊഫഷണല് കോഴ്സിന് ചേരുവാന് പ്രവേശന പരീക്ഷയുടെ മാര്ക്ക് മാത്രം അടിസ്ഥാനമാക്കണമെന്ന ഹര്ജി ഹൈക്കോടതി തള്ളി. പ്ലസ് ടു മാര്ക്കും പരിഗണിക്കണമെന്നും സിബിഎസ് ഇ , ഐസിഎസ്ഇ വിദ്യാര്ഥികള്ക്ക് ഇപ്രൂവ്മെന്റ് റിസള്ട്ട് വരുന്ന മുറക്ക് മാര്ക്ക് അപ്ലോഡ് ചെയ്യാന് അവസരം നല്കണമെന്നും കോടതി നിദ്ദേശിച്ചു. പ്ലസ് ടു പരീക്ഷ മാര്ക്ക് പരിഗണിക്കരുത് എന്നായിരുന്നു ഹര്ജിക്കാരുടെ ആവശ്യം.സിബിഎസ്ഇ മാനേജ്മെന്റ് അസോസിയേഷനും വിദ്യാര്ഥികളുമാണ് ഈ ആവശ്യമുന്നയിച്ച് ഹൈക്കോടതിയെ സമീപിച്ചത്. നിലവില് പ്രൊഫഷണല് കോഴ്സ് പ്രവേശനത്തിന് പ്ലസ് ടു മാര്ക്കും പരിഗണിക്കാറുണ്ട്. കോവിഡ് സാഹചര്യത്തില് സിബിഎസ്ഇ പ്ലസ് ടു പരീക്ഷ റദ്ദാക്കിയിരുന്നു.പ്ലസ് ടു മൂല്യ നിര്ണയം മുന്വര്ഷങ്ങളിലെ മാര്ക്ക് കൂടി പരിഗണിച്ചാണ് കണക്കാക്കിയത്. ഈ സാഹചര്യത്തിലാണ് പ്രൊഫഷനല് കോഴ്സ് പ്രവേശനത്തിന് എന്ട്രന്സ് മാര്ക്ക് മാത്രം കണക്കാക്കണമെന്നാവശ്യപ്പെട്ട് ഹര്ജി നല്കിയത്.